
Grafikai lap

A vágy villamosa plakát a Miskolci Színházzal való együttműködés során született. Idén először kaptunk valós megrendelést, amely a soron következő darabok plakátjainak megtervezése volt. Újszerű helyzet ez, hogy nem egy kreált helyzetre kell reagálni, hanem valós, gyakorlati szemléletű megoldással előállni. Tanulságos volt találkozni a ’színházasok’ merőben más hozzáállásával, gondolati alapú, szimbólumközpontú szemléletével. A vágy villamosa a 40-es években játszódik, de valójában olyan problémákat jelenít meg, aminek bármilyen korban létjogosultsága van. Ezért igyekeztem a kortalanság állapotában tartani a munkát olyan tekintetben, hogy korra, közegre utaló jeleket elhagytam. A plakát magjául szolgáló kép hangulatát egy korábbi analóg fotósorozatom adta. A digitális fotózásnál letisztított, mégis kifejezőerővel bíró mozdulatot kerestem, ami összhangban van a főszereplő karakterével. A fekete doboz, melybe a női alak a fejét hajtja, egyszerre ötvözi a funkciót és a jelentést. Segítségével elég teret és figyelmet kaphat a cím, csendesen összekapcsolódik a vizuális elemekkel, amely így nyer gazdagabb jelentést.



